หุ้น “พลังงาน” หนุน SET ปิดบวก 2 จุด แนะติดตาม “นายก” แถลงความคืบหน้าวัคซีน
SET ปิดบวก 2 จุด รับแรงหนุนหุ้นพลังงาน หลังราคาน้ำมันปรับตัวเพิ่มขึ้น วันนี้แนะติดตาม “นายก” แถลงความคืบหน้าการจัดสรร “วัคซีน” โควิด-19 รวมถึงการประชุมเฟด
16 มิ.ย. 2564

ด้านนักวิเคราะห์ ระบุว่า ตลาดหุ้นไทยวันนี้แกว่งไซด์เวย์ แต่ภาพโดยรวมยังเป็นบวกจากแรงหนุนกลุ่มพลังงานตอบรับราคาน้ำมันปรับขึ้น และวันนี้รอติดตามนายกรัฐมนตรีแถลงความคืบหน้าจัดสรรวัคซีนโควิด-19 ส่วนปัจจัยนอกประเทศต่างเกาะติดผลประชุมธนาคารกลางสหรัฐฯ (เฟด) แม้คาดว่าจะไม่ได้มีประเด็นสำคัญในรอบนี้ จากมองตัวเลขเงินเฟ้อสหรัฐฯสูงขึ้นอาจเป็นแค่ภาวะชั่วคราว โดยตลาดฯ น่าจะให้ความสำคัญกับการประชุมครั้งหน้าและการประชุมที่เมืองแจ็คสัน โฮล ในช่วงเดือน ส.ค.มากกว่า
ด้านตลาดหุ้นในภูมิภาคเอเชียวันนี้ส่วนใหญ่ปรับลง โดยเฉพาะตลาดหุ้นจีนและตลาดหุ้นฮ่องกงปรับลงไปค่อนข้างมาก หลังจากตัวเลขเศรษฐกิจของจีนส่วนใหญ่จะออกมาแย่กว่าคาด ส่วนตลาดยุโรปเทรดบ่ายนี้ก็แกว่งไซด์เวย์กรอบแคบในช่วงรอผลประชุมเฟดเช่นกัน
ทั้งนี้ บ้านเรายังต้องติดตามความคืบหน้าการฉีดวัคซีนโควิด-19 ในประเทศ และการประชุมของศูนย์บริหารสถานการณ์โควิด-19 (ศบค.) ชุดใหญ่ในวันศุกร์นี้
แนวโน้มการลงทุนในวันพรุ่งนี้ (17 มิ.ย.) คาดตลาดฯคงจะแกว่งทรงตัว จากการมองว่าผลประชุมเฟดไม่น่าจะมีประเด็นสำคัญมากนัก พร้อมให้แนวรับ 1,610 จุด ส่วนแนวต้าน 1,630 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
PTT มูลค่าการซื้อขาย 4,879.80 ล้านบาท ปิดที่ 41.25 บาท เพิ่มขึ้น 0.50 บาท
KTC มูลค่าการซื้อขาย 3,899.92 ล้านบาท ปิดที่ 66.50 บาท ลดลง 3.50 บาท
GUNKUL มูลค่าการซื้อขาย 3,364.83 ล้านบาท ปิดที่ 4.38 บาท เพิ่มขึ้น 0.14 บาท
PTTEP มูลค่าการซื้อขาย 3,255.52 ล้านบาท ปิดที่ 121.00 บาท เพิ่มขึ้น 1.50 บาท
KBANK มูลค่าการซื้อขาย 2,595.94 ล้านบาท ปิดที่ 124.50 บาท ลดลง 0.50 บาท
 